Vlinderdraai − Frenette van Wyk
Sy gaan koop vir haar 'n koeldrank by 'n klein karavaanstalletjie onder 'n koelteboompie, en toe sy weer omdraai en opkyk, is dit reguit in die amberwarm oë van Arend de Villiers.
Haar hart wip onnodig hoog in haar keel. Wat maak hy hier? Sy dag hy is weer vort. Maar hemel, sy hoef nie vir hom te skrik nie. Sy vete is met Gerhard, nie met haar nie.
Sy weet egter dis nie die enigste rede waarom haar hart so buitensporig vinnig klop nie. Sy is verras en 'n bietjie bly dat hy nog in die omgewing is.
"Môre," groet hy en lyk ook verbaas om haar te sien.
Sy knik haar kop beleefd en lig haar wenkbroue net effentjies, maar verraai niks van haar innerlike gemoedswoeling toe sy verby hom stap nie.
"Al enigiets gekoop vanoggend?" vra hy skuins agter haar.
Sy skud haar kop en kyk terug oor haar skouer. "Kyk nog. Besluit nog. Daar is niks wat my jaag nie."
Sy sien hoe hy agter haar aankom.
"Ek soek net die beste vir my nuwe huis." Sy weet sy is moedswillig om dit te sê, want dit was tog voorheen sy huis wat hy wou terugkoop, maar na sy afjakkerige houding laas teenoor haar verdien hy geen simpatie nie.
Die volgende oomblik spring hy voor haar in, so triomfantelik vermetel, dit slaan byna haar asem weg.
"Sê my net," sy hande gaan sit ferm op sy heupe en hy kyk deur skrefiesoë vir haar, "wat wil jy nou eintlik met so 'n verlate huis in die middel van die eensame Karoovlaktes maak, rooikop?"
Sy skouers span uitdagend breed en sy kuif blink nonchalant teen die gesonde sonbruin van sy gelaat, meesleurend sterk en manlik, maar sy vererg haar sommer dadelik weer vir die arrogante manier waarop hy haar aanspreek.
"Al ooit van iets soos restourasie gehoor, h'm?" vra sy sarkasties.
"Het jy al ooit voorheen so iets aangepak?" kom hy met 'n skeptiese teenvraag.
Moet hy nie maar ook uit haar sake bly nie, aangesien hy haar aangeraai het om uit sy en Gerhard se sake te bly?
"Ek gaan alles in my vermoë doen om die reuseprojek te laat slaag," antwoord sy hom so vaag as moontlik.
Sy het reeds drie soortgelyke projekte suksesvol saam met ander ervare restoureerders voltooi. Die gewelhuis in die Kaap was vir haar 'n heerlike uitdaging. Sy het die geleentheid gehad om as leier van die projek op te tree, en die ervaring wat sy daar opgedoen het, is van onskatbare waarde. Sy is vol vertroue in haar vermoëns om met Dwarreldraai dieselfde sukses te behaal. Maar laat hy gerus wonder oor haar bekwaamheid en kundigheid aangesien hy so pynlik neerhalend teenoor haar wil wees.
"Ek kan jou 'n aanbod maak en die plaas by jou koop voor jy 'n gemors maak . . ."
"'n Gemors maak?" Sy wil eers 'n kabaal opskop oor sy verwaande uitlating, maar sy begin eerder heerlik lag.
Dit betrap hom onkant, nes sy gehoop het.
"Ek bedoel, voor jy jou geld mors," sê hy gou en hou haar fronsend dop. "Jy gaan heel moontlik oorkapitaliseer en teen 'n verlies werk, veral as jy nie behoorlik nagevors het vir hoeveel gerestoureerde plekke hier in die Karoo weer verkoop nie."
"Dankie vir jou besorgde raad, maar ek is nie van plan om weer te verkoop nie."
Sy sê dit met duidelike, doelbewuste finaliteit in haar stem wat sy hoop soos 'n emmer koue water in sy gesig spat, en du rakelings teen hom verby na waar die afslaer reeds die volgende item begin opveil.
Hopelik het sy hom nou afgeskud, maar hy bly sowaar aan haar sy.
"Oe, dit sal nogal ideaal wees vir my nuwe badkamer," sê sy toe die afslaer 'n stel geelkoperkrane begin opveil. Spesifiek bedoel om Arend weer te irriteer.
Maar die krane lyk wel ook nog mooi, outyds en antiek, iets wat vandag se dae nie meer in gewone winkels beskikbaar sal wees nie. Sy kan haar net voorstel hoe perfek dit by 'n ou Victoriaanse porseleinbad sal lyk. Ja, hulle is ideaal en sy laat nie langer op haar wag nie.
Die volgende oomblik maak Arend hier langs haar 'n baie hoër bod op die krane.
Sy kan haar ore byna nie glo nie. Probeer hy die krane voor háár neus wegraap? Is dit sy powere poging om haar te wys hy sal wel die laaste sê hê?
Posted in: Proestukkies, romanses, romantiese fiksie, Romanza, Uncategorized | Tagged: Proestukkie, romanses, Romanza